Κανονισμός (ΕΚ) αριθ. 2012/2003 της Επιτροπής

της 14ης Νοεμβρίου 2003

για τη διόρθωση του κανονισμού (ΕΚ) αριθ. 2535/2001 για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1255/1999 του Συμβουλίου όσον αφορά το καθεστώς εισαγωγής γάλακτος και γαλακτοκομικών προϊόντων και το άνοιγμα δασμολογικών ποσοστώσεων και για παρέκκλιση από τον εν λόγω κανονισμό

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1255/1999 του Συμβουλίου, της 17ης Μαΐου 1999, περί κοινής οργανώσεως της αγοράς στον τομέα του γάλακτος και των γαλακτοκομικών προϊόντων(1), όπως τροποποιήθηκε τελευταία από τον κανονισμό (ΕΚ) αριθ. 1787/2003(2), και ιδίως το άρθρο 29 παράγραφος 1,

Εκτιμώντας τα ακόλουθα:

(1) Για να εφαρμοστούν οι παραχωρήσεις που προβλέπονται από την απόφαση 2003/263/ΕΚ του Συμβουλίου, της 27ης Μαρτίου 2003, σχετικά με τη σύναψη πρωτοκόλλου για την προσαρμογή των εμπορικών πτυχών της ευρωπαϊκής συμφωνίας σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Πολωνίας, αφετέρου(3) και μετά την αύξηση των ποσοτήτων των ποσοστώσεων κατά την εισαγωγή στην Κοινότητα, ο κανονισμός (ΕΚ) αριθ. 787/2003 της Επιτροπής(4) αντικατέστησε, κυρίως, το σημείο 1 του μέρους I.B του παραρτήματος Ι του κανονισμού (ΕΚ) αριθ. 2535/2001 της Επιτροπής(5), όπως τροποποιήθηκε τελευταία από τον κανονισμό (ΕΚ) αριθ. 1157/2003(6), με ισχύ από την 1η Μαΐου 2003. Με την ευκαιρία αυτή, μια παραπομπή στην υποσημείωση, που ορίζει επακριβώς ότι η εισαγωγή στο πλαίσιο της ποσοστώσεως επιφυλάσσεται στα προϊόντα που δεν έχουν τύχει κανενός είδους επιδοτήσεως κατά την εξαγωγή στην Πολωνία, προστέθηκε κατά εσφαλμένο τρόπο, αναφερόμενη και στα προϊόντα που δεν υπάγονται στον όρο αυτό. Πρέπει, συνεπώς, να διαγραφεί ο εν λόγω όρος για τα σχετικά προϊόντα, με ισχύ από την 1η Μαΐου 2003.

(2) Μετά την τελευταία τροποποίησή του, ο κανονισμός (ΕΚ) αριθ. 2535/2001 συμπεριλαμβάνει τώρα τις διατάξεις εφαρμογής που απορρέουν από την απόφαση 2003/465/ΕΚ του Συμβουλίου(7) σχετικά με τη σύναψη συμφωνίας μεταξύ της Κοινότητας και της Νορβηγίας όσον αφορά ορισμένα γεωργικά προϊόντα.

(3) Η εν λόγω συμφωνία αφορά, μεταξύ άλλων, την αντικατάσταση, από την 1η Ιουλίου 2003, της μεθόδου διαχείρισης των ποσοστώσεων, η οποία προηγουμένως βασιζόταν στην έκδοση των πιστοποιητικών IMA 1 που προβλέπεται στον τίτλο 2 κεφάλαιο ΙΙΙ του κανονισμού (ΕΚ) αριθ. 2535/2001, από μια διαχείριση που βασίζεται σε ένα και μοναδικό πιστοποιητικό εισαγωγής, που προβλέπεται στον κεφάλαιο Ι του εν λόγω τίτλου 2.

(4) Η διαχείριση αυτή χαρακτηρίζεται από διαδικασία εγκρίσεως που απαιτεί την υποβολή αιτήσεων εγκρίσεως εκ μέρους των εμπορευομένων πριν από την 1η Απριλίου κάθε έτους.

(5) Με τον κανονισμό (ΕΚ) αριθ. 1157/2003 έχουν απαλλαγεί οι εμπορευόμενοι από τη διαδικασία εγκρίσεως για το άνοιγμα της πρώτης δόσης, την 1η Ιουλίου 2003, των ποσοστώσεων κατά την εισαγωγή από τη Νορβηγία, που προβλέπονται στο παράρτημα Ι μέρος Η του κανονισμού (ΕΚ) αριθ. 2535/2001, δεδομένου ότι δεν μπορούσε πλέον να τηρηθεί η προθεσμία για την υποβολή των αιτήσεων εγκρίσεως, που έχει καθοριστεί την 1η Απριλίου. Θα πρέπει να προβλεφθούν, για το άνοιγμα της δεύτερης δόσης των ποσοστώσεων αυτών, το οποίο προβλέπεται τον Ιανουάριο του 2004, μεταβατικές λεπτομέρειες έγκρισης για τους οικείους εμπορευομένους.

(6) Θα πρέπει, συνεπώς, να διορθωθεί ο κανονισμός (ΕΚ) αριθ. 2535/2001 και να υπάρξει παρέκκλιση από τον εν λόγω κανονισμό.

(7) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης γάλακτος και γαλακτοκομικών προϊόντων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο παράρτημα Ι μέρος I.B του κανονισμού (ΕΚ) αριθ. 2535/2001, το σημείο 1 αντικαθίσταται από το κείμενο που εμφαίνεται στο παράρτημα του παρόντος κανονισμού.

Άρθρο 2

1. Κατά παρέκκλιση από το άρθρο 8 παράγραφος 1 του κανονισμού (ΕΚ) αριθ. 2535/2001, για τις δασμολογικές ποσοστώσεις που προβλέπονται στο παράρτημα Ι μέρος Η του εν λόγω κανονισμού και ανοίγουν την 1η Ιανουαρίου 2004, η έγκριση χορηγείται σε κάθε εμπορευόμενο ο οποίος υποβάλλει, πριν από την 1η Δεκεμβρίου 2003, αίτηση έγκρισης σύμφωνα με τις λεπτομέρειες που προβλέπονται στο εν λόγω άρθρο.

2. Κατά παρέκκλιση από το άρθρο 9 του κανονισμού (ΕΚ) αριθ. 2535/2001:

α) η αρμοδία αρχή ενημερώνει τους αιτούντες έγκριση για τις ποσοστώσεις που αναφέρονται στο παράρτημα Ι μέρος Η του εν λόγω κανονισμού, για το αποτέλεσμα της διαδικασίας έγκρισης πριν από τις 15 Δεκεμβρίου 2003·

β) η έγκριση ισχύει μόνο για έξι μήνες.

3. Κατά παρέκκλιση από το άρθρο 10 παράγραφος 1 του κανονισμού (ΕΚ) αριθ. 2535/2001:

α) τα κράτη ανακοινώνουν στην Επιτροπή, πριν από τις 20 Δεκεμβρίου 2003, σύμφωνα με τις διατάξεις της παραγράφου 3 του εν λόγω άρθρου, τον κατάλογο των εγκεκριμένων εμπορευομένων για να συμμετέχουν στην κατανομή των ποσοστώσεων που αναφέρονται στο παράρτημα Ι μέρος Η του εν λόγω κανονισμού, που άνοιξαν την 1η Ιανουαρίου 2004·

β) μόνον οι εμπορευόμενοι που περιλαμβάνονται στον κατάλογο που αναφέρεται στο στοιχείο α) επιτρέπεται να υποβάλλουν αιτήσεις πιστοποιητικών κατά τη διάρκεια της περιόδου από την 1η Ιανουαρίου έως τις 30 Ιουνίου 2004 για τις ποσοστώσεις που αναφέρονται στο παράρτημα Ι μέρος Η του εν λόγω κανονισμού, που άνοιξαν την 1η Ιανουαρίου 2004.

Άρθρο 3

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

Εφαρμόζεται από την ημερομηνία ενάρξεως ισχύος του, με εξαίρεση το άρθρο 1, το οποίο εφαρμόζεται από την 1η Μαΐου 2003.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 14 Νοεμβρίου 2003.

Για την Επιτροπή

Franz Fischler

Μέλος της Επιτροπής

(1) ΕΕ L 160 της 26.6.1999, σ. 48.

(2) ΕΕ L 270 της 21.10.2003, σ. 121.

(3) ΕΕ L 97 της 15.4.2003, σ. 53.

(4) ΕΕ L 115 της 9.5.2003, σ. 18.

(5) ΕΕ L 341 της 22.12.2001, σ. 29.

(6) ΕΕ L 162 της 1.7.2003, σ. 19.

(7) ΕΕ L 156 της 25.6.2003, σ. 48.

ΠΑΡΑΡΤΗΜΑ

"1. Προϊόντα καταγωγής Πολωνίας

>ΘΕΣΗ ΠΙΝΑΚΑ>"